“Yangi 500 kV kuchlanishli “Halqa” nimstansiyasi hamda 220 kV va 500 kV kuchlanishli havo elektr uzatish tarmoqlarini qurish” investitsiya loyihasini amalga oshirish chora-tadbirlari to‘g‘risida

Xorijiy investitsiyalarni jalb qilish orqali energetika sohasini yanada rivojlantirish hisobiga elektr energiyasini uzatish quvvatlarini kengaytirish, energetika tizimining ishonchliligini va xavfsizligini oshirish, shuningdek, iste’molchilarni barqaror elektr energiyasi bilan ta’minlash maqsadida Vazirlar Mahkamasi qaror qiladi:
 1. Quyidagilar:
 a) O‘zbekiston Respublikasi Prezidentining “Toshkent shahri va Toshkent viloyatida elektr energiyasi ta’minoti barqarorligini yanada oshirish chora-tadbirlari to‘g‘risida” 2020-yil 29-iyuldagi PQ-4791-son qaroriga muvofiq “Yangi 500 kV kuchlanishli “Halqa” nimstansiyasi hamda 220 kV va 500 kV kuchlanishli havo elektr uzatish tarmoqlarini qurish” investitsiya loyihasini (keyingi o‘rinlarda — investitsiya loyihasi) moliyalashtirish maqsadida Jahon banki bilan kredit shartnomasini tuzish belgilanganligi;
 b) “O‘zbekiston milliy elektr tarmoqlari” AJ tomonidan Jahon bankining energetika loyihalari bo‘yicha missiyasi bilan o‘tkazilgan muzokaralar natijasida erishilgan kelishuvlar doirasida:
 2021-yilning I choragida “O‘zbekiston milliy elektr tarmoqlari” AJ loyihaning texnik-iqtisodiy asoslanuvini (keyingi o‘rinlarda — TIA) ishlab chiqilishini yakunlashi, Energetika vazirligi va Moliya vazirligi TIAni kelishish jarayonlarini jadallashtirishi;
 2021-yilning I yarmida loyihani moliyalashtirish masalasi “Elektr energiyasini uzatish tizimini modernizatsiya qilish va bozorini rivojlantirish” loyihasining komponenti sifatida Jahon bankining Direktorlar kengashida ko‘rib chiqilishi;
 v) O‘zbekiston Respublikasi Prezidentining “Xalqaro moliya institutlari va xorijiy hukumat moliya tashkilotlari ishtirokidagi loyihalarni tayyorlash va amalga oshirish samaradorligini oshirish chora-tadbirlari to‘g‘risida” 2018-yil 16-iyuldagi PQ-3857-son qaroriga muvofiq xalqaro moliya institutlari va xorijiy hukumat moliya tashkilotlari ishtirokidagi investitsiya loyihalarini amalga oshirish doirasida soliq va bojxona imtiyozlari taqdim qilinishi belgilanganligi ma’lumot uchun qabul qilinsin.
 2. “Yangi 500 kV kuchlanishli “Halqa” nimstansiyasi hamda 220 kV va 500 kV kuchlanishli havo elektr uzatish tarmoqlarini qurish” investitsiya loyihasining asosiy texnik-iqtisodiy parametrlari ilovaga muvofiq tasdiqlansin.
 3. O‘zbekiston Respublikasi Investitsiyalar va tashqi savdo vazirligi Moliya vazirligi va “O‘zbekiston milliy elektr tarmoqlari” AJ bilan birgalikda investitsiya loyihasi doirasida uskunalar, jihozlar va qurilmalar o‘z vaqtida ishlab chiqarilishi va yetkazib berilishini ta’minlash maqsadida qisqa muddatda loyihani moliyalashtirish yuzasidan Jahon banki bilan kredit (qarz) bitimi tuzilishini ta’minlasin.
 O‘zbekiston Respublikasi moliya vaziriga Jahon banki kreditidan foydalanish va uni o‘z vaqtida qaytarish bo‘yicha O‘zbekiston Respublikasi va “O‘zbekiston milliy elektr tarmoqlari” AJ o‘rtasida tuziladigan qayta kreditlash to‘g‘risidagi bitimni O‘zbekiston Respublikasi nomidan belgilangan tartibda imzolash vakolati berilsin.
 4. Belgilab qo‘yilsinki:
 a) istisno tariqasida investitsiya loyihasining qiymatini maqbullashtirish maqsadida elektr energiyasini uzatish tarmog‘i qurilishi uchun yer maydonlari ajratilishi bilan bog‘liq qishloq xo‘jaligi va o‘rmon xo‘jaligi ishlab chiqarishi nobudgarchiliklari undirilmaydi;
 investitsiya loyihasi doirasida elektr energetika obyektlarini qurishda yer uchastkalari mulkdorlari, egalari, foydalanuvchilari va ijarachilarining ko‘rgan zararlari, boy berilgan foyda, xarajatlari hamda ularni baholash xarajatlari “O‘zbekiston milliy elektr tarmoqlari” AJ mablag‘lari hisobidan qoplanadi;
 b) investitsiya loyihasining dastlabki umumiy qiymati 171,36 mln AQSh dollariga teng bo‘lib, shu jumladan:
 3,97 mln AQSh dollari — “O‘zbekiston milliy elektr tarmoqlari” AJning o‘z mablag‘lari;
 140,26 mln AQSh dollari — Jahon bankining krediti;
 27,13 mln AQSh dollari — O‘zbekiston Respublikasining soliq va bojxona imtiyozlari sifatidagi ulushi;
 v) “O‘zbekiston milliy elektr tarmoqlari” AJ investitsiya loyihasini o‘z vaqtida va sifatli amalga oshirish, Jahon banki qarzidan maqsadli va samarali foydalanish, qarzlar va foizlarni o‘z vaqtida qaytarish uchun mas’ul va tashabbuskor hisoblanadi.
 5. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi energetika vaziri A.S. Sultanov zimmasiga yuklansin.